CELEX: 32022R0083
Language: et
Date: 2022-01-16 00:00:00
Title: Komisjoni rakendusmäärus (EL) 2022/83, 16. jaanuar 2022, teatavate kaupade klassifitseerimise kohta kombineeritud nomenklatuuris

21.1.2022   
               
               
                  ET
               
               
                  Euroopa Liidu Teataja
               
               
                  L 14/1
               
            
         KOMISJONI RAKENDUSMÄÄRUS (EL) 2022/83,
         16. jaanuar 2022,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:
         
                     (1)
                  
                  
                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
                  
               
                     (2)
                  
                  
                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
                  
               
                     (3)
                  
                  
                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
                  
               
                     (4)
                  
                  
                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks perioodiks tuleks kehtestada kolm kuud.
                  
               
                     (5)
                  
                  
                     Käesoleva määrusega ettenähtud meetmed on kooskõlas tolliseadustiku komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
         
         
            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
         
         
            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 16. jaanuar 2022
            
               
                  Komisjoni nimel
               
               maksunduse ja tolliliidu peadirektoraadi
               
                  peadirektor
               
               Gerassimos THOMAS
            
         
         
            (1)  ELT L 269, 10.10.2013, lk 1.
         
            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
      
      
         
            LISA
            
                        Kauba kirjeldus
                     
                     
                        Klassifikatsioon
                        (CN-kood)
                     
                     
                        Põhjendus
                     
                  
                        1
                     
                     
                        2
                     
                     
                        3
                     
                  
                        Elastsest ringtrikookangast (kumminiidiga kombineeritud sünteeskiud) kootud rõngakujulised tooted läbimõõduga umbes 4,5 cm ja laiusega umbes 2 cm (lahti rullituna).
                        Tooted on ringkudumise teel kootud ja lõigatud määratud (eelprogrammeeritud) laiusesse (2 cm).
                        Elastses riides sisalduva kumminiidi tõttu rulluvad toote servad üles, nii saavad tooted kasutusvalmis juuksekummi kuju.
                        Vt fotod (*1).
                     
                     
                        6117 80 10 
                     
                     
                        Klassifikatsioon määratakse kindlaks kaupade kombineeritud nomenklatuuri klassifitseerimise üldreeglitega 1 ja 6, XI jaotise märkuse 7 punktiga b ja märkusega 10 ning CN-koodide 6117 , 6117 80  ja 6117 80 10  sõnastusega.
                        Tooted on ringkudumisega kootud ja viimistletud lõikamisega määratud laiusesse, et saada kasutusvalmis veniv rõngas (vt XI jaotise märkuse 7 punkt b).
                        Arvestades toodete tekstiilmaterjali, tuleb neid käsitada valmis rõivamanusena, samuti nagu näiteks valmis pea- ja kaelarätikud, sallid, mantiljad, lipsud ning kikilipsud. Lisaks kuuluvad XI jaotise märkuse 10 kohaselt selle jaotise alla elastsed tooted, mis koosnevad kumminiitidega kombineeritud tekstiilmaterjalidest.
                        Toodet ei või klassifitseerida rubriiki 9615 , kuna selle rubriigi tooted on tavaliselt valmistatud plastist, elevandiluust, luust, sarvest, kilpkonnaluust, metallist jne (vt ka HSi selgitavad märkused, rubriik 9615 , punkt 3 ja kombineeritud nomenklatuuri selgitav märkus rubriigi 9615  kohta).
                        Järelikult tuleb tooted klassifitseerida CN-koodi 6117 80 10  alla kui silmkoelised või heegeldatud, elastsed või kummeeritud valmis rõivamanused.
                     
                  
               
            
               (*1)  Fotod on üksnes illustreerivad.